FI Euroopan unionin virallinen lehti L 110/48

KOMISSION PÄÄTÖS,

tehty 30 päivänä huhtikuuta 2009,

kaivannaisteollisuuden jätehuollosta annetun Euroopan parlamentin ja neuvoston direktiivissä 2006/21/EY vahvistettua jätteen määrittelyä koskevien teknisten vaatimusten täydentämisestä

(tiedoksiannettu numerolla K(2009) 3013)

(2009/360/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kaivannaisteollisuuden jätehuollosta ja direktiivin 2004/35/EY muuttamisesta 15 päivänä maaliskuuta 2006 annetun Euroopan parlamentin ja neuvoston direktiivin 2006/21/EY (1) ja erityisesti sen 22 artiklan 1 kohdan e alakohdan,

sekä katsoo seuraavaa:

(1) Direktiivissä 2006/21/EY säädetään, että jätteen määrittelyn on sisällyttävä kaivannaisteollisuuden toiminnanharjoittajan laatimaan ja toimivaltaisen viranomaisen hyväksymään jätehuoltosuunnitelmaan. Direktiivin liitteessä II luetellaan tiettyjä näkökohtia, jotka on otettava huomioon jätteen määrittelyssä.

(2) Jätteen määrittelyn tarkoituksena on saada jätealueelle sijoitettavasta jätteestä asiaankuuluvia tietoja, jotta voidaan arvioida jätteen ominaisuudet, käyttäytyminen ja ominaispiirteet ja seurata niitä, ja varmistaa näin, että jätehuolto tapahtuu pitkällä aikavälillä ympäristön kannalta turvallisissa olosuhteissa. Kaivannaisjätteen määrittelyn pitäisi myös helpottaa tällaisen jätteen käsittelyvaihtoehtojen sekä jätteen aiheuttamien vaikutusten lieventämistä koskevien toimenpiteiden määrittämistä, jotta voitaisiin suojella ihmisten terveyttä ja ympäristöä.

(3) Kaivannaisjätteen määrittelyssä tarvittavat tiedot olisi kerättävä olemassa olevista asiaankuuluvista ja soveltuvista tiedoista tai tarvittaessa ottamalla näytteitä tai suorittamalla testejä. Olisi varmistettava, että jätteen määrittelyssä käytettävät tiedot ovat asianmukaisia, laadultaan riittäviä ja kyseisen jätteen osalta tyypillisiä. Nämä tiedot olisi todistettava oikeiksi jätehuoltosuunnitelmassa toimivaltaista viranomaista täysin tyydyttävällä tavalla.

(4) Koottavien tietojen ja näytteenotto- tai testaustoimien seikkaperäisyys olisi määriteltävä jätetyypin, sen mahdollisesti aiheuttamien ympäristöriskien ja sijoituspaikaksi suunnitellun jätealueen mukaan. Tekniseltä kannalta katsoen olisi oltava mahdollista hyväksyä iteratiivinen lähestymistapa jätteen määrittelyn asianmukaisuuden varmistamiseksi.

(5) Tekniseltä kannalta katsottuna on asianmukaista vapauttaa pysyvä jäte osasta geokemiallisia testejä komission päätöksessä 2009/359/EY (2) vahvistettujen perusteiden mukaisesti.

(6) Tässä päätöksessä säädetyt toimenpiteet ovat Euroopan parlamentin ja neuvoston direktiivin 2006/12/EY (3) 18 artiklalla perustetun komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Jätteen määrittely

1. Jäsenvaltioiden on varmistettava, että kaivannaisteollisuuden toiminnanharjoittajat suorittavat jätteen määrittelyn tämän päätöksen mukaisesti.

2. Jätteen määrittelyyn on sisällyttävä seuraavat liitteessä yksilöidyt tiedot:

a) taustatiedot;

b) hyödynnettävän esiintymän geologiset taustatiedot;

c) jätteen laatu ja suunniteltu käsittelytapa;

d) jätteen geotekninen käyttäytyminen;

e) jätteen geokemialliset ominaisuudet ja käyttäytyminen.

3. Arvioitaessa jätteen geokemiallista käyttäytymistä on otettava huomioon päätöksessä 2009/359/EY vahvistetut pysyvän jätteen määrittelyperusteet. Jos jätteen katsotaan näiden perusteiden mukaisesti olevan pysyvää jätettä, sovelletaan siihen vain asiaankuuluvaa osaa liitteen 5 kohdassa tarkoitetuista geokemiallisista testeistä.

2 artikla

Tietojen kerääminen ja arviointi

1. Jätteen määrittelyssä tarvittavat tiedot on kerättävä 2–5 kohdan mukaisessa järjestyksessä.

2. Jätteen määrittelyssä on käytettävä liitteessä vahvistettujen teknisten vaatimusten mukaisia olemassa olevia tutkimuksia, myös lupatietoja, geologisia tutkimuksia, vastaavia alueita koskevia tietoja, pysyvän jätteen luetteloja, soveltuvia sertifiointijärjestelmiä sekä vastaavia materiaaleja koskevia eurooppalaisia tai kansallisia standardeja.

3. Tietojen laatu ja edustavuus on arvioitava ja mahdollisesti puuttuvat tiedot on yksilöitävä.

4. Jos jätteen määrittelyyn tarvittavia tietoja puuttuu, on laadittava standardin EN 14899 mukainen näytteenottosuunnitelma ja otettava näytteet mainitun näytteenottosuunnitelman mukaisesti. Näytteenottosuunnitelmien on perustuttava tarvittaviin yksilöityihin tietoihin, joita ovat esimerkiksi

a) tietojen keruun tarkoitus;

b) testiohjelma ja näytteenottovaatimukset;

c) näytteidenottopaikat, kuten porausreikä, kaivannon pinta, kuljetushihna, kasa, allas tai muu asiaankuuluva paikka;

d) näytteiden määrään, kokoon, massaan, kuvaukseen ja käsittelyyn liittyvät menettelyt ja suositukset.

Näytteiden oton tulosten luotettavuus ja laatu on arvioitava.

5. Määrittelyprosessin tulokset on arvioitava. Tarvittaessa on kerättävä lisätietoja samalla menettelyllä. Lopulliset tulokset on liitettävä jätehuoltosuunnitelmaan.

3 artikla

Tämä päätös on osoitettu kaikille jäsenvaltioille.

Tehty Brysselissä 30 päivänä huhtikuuta 2009. Komission puolesta Stavros DIMAS Komission jäsen

(1) EUVL L 102, 11.4.2006, s. 15.

(2) Katso tämän virallisen sivu 46.

(3) EUVL L 114, 27.4.2006, s. 9.